SKRIFTLIG FORESPØRGSEL E-2964/01

af Ilda Figueiredo (GUE/NGL) til Kommissionen

(25. oktober 2001)

Om: Omstrukturering og omstilling af vindyrkningsarealer

Den 21. august 2001 vedtog Kommissionen en beslutning om den vejledende fordeling af støttebeløb mellem medlemsstaterne for et bestemt antal hektarer i forbindelse med omstrukturering og omstilling af vindyrkningsarealer for produktionsåret 2001/2002 (2001/666/EF(1)). Kommissionen har i denne forbindelse tildelt de 422 mio. EUR, der var afsat for det andet år af producentmedlemsstaternes gennemførelse af denne foranstaltning. Fordelingen finder sted på grundlag af objektive kriterier og under hensyntagen til særlige forhold og behov (jf. artikel 14, stk. 1, i forordning (EF) nr. 1493/1999(2)).

Til gengæld fastslås det, at der tages hensyn til den enkelte medlemsstats andel af Fællesskabets vindyrkningsareal (jf. artikel 14, stk. 3, i forordning (EF) nr. 1493/1999), ligesom Fællesskabets tilskud kan være højere i mål 1-regioner (jf. artikel 13, stk. 3, i forordning (EF) nr. 1493/1999).

Imidlertid er Portugal og Spanien de medlemsstater, som modtager mindst støtte pr. hektar, til trods for, at de er samhørighedslande.

Kommissionen bedes derfor oplyse, hvilke objektive kriterier der anvendes ved tildelingen af støtten til de enkelte medlemsstater?

(1) EFT L 233 af 31.8.2001, s. 53.

(2) EFT L 179 af 14.7.1999, s. 1.

Svar afgivet på Kommissionens vegne af Franz Fischler

(17. december 2001)

Det ærede medlem meddeler, at der i Kommissionens beslutning 2001/666/EF af 21. august 2001 om fastsættelse af en vejledende fordeling af støttebeløb mellem medlemsstaterne for et bestemt antal hektarer

i forbindelse med omstrukturering og omstilling af vindyrkningsarealer for produktionsåret 2001/2002(1) i overensstemmelse med Rådets forordning nr. 1493/1999 er fastsat en lavere gennemsnitlig støtte til Portugal og Spanien for produktionsåret 2001 end for de andre medlemsstater. Støtten er 8 % lavere end gennemsnittet for samtlige EF-producentlande, men det skal dog understreges, at denne matematiske beregning alene ikke kan bruges til at sammenligne de forskellige særlige forhold, der gør sig gældende for den eksisterende vindyrkning i Europa.

Fællesskabets deltagelse er direkte knyttet til de reelle udgifter til omstrukturering og omstilling, der naturligvis varierer meget fra vindyrkningsområde til vindyrkningsområde ud fra vinmarkens art, pasning, plantetæthed, hældning osv. Kommissionen har fastlagt støtten for det første produktionsår under ordningens anvendelse (produktionsåret 2000/2001) i samråd med medlemsstaterne på grundlag af skøn, da der ikke forelå præcise tal. Der er i fastlæggelsen af støtten taget hensyn til alle elementer eller kriterier omfattet af Rådets forordning (EF) nr. 1493/1999 af 17. maj 1999 om den fælles markedsordning for vin(2).

Kriterierne kan sammenfattes som følger:

- den pågældende medlemsstats andel af Fællesskabets vindyrkningsareal

- anslåede gennemsnitlige omkostninger til omstrukturering i de forskellige vindyrkningsområder

- andel af det vindyrkningsareal, der skal omstruktureres, som ligger i mål 1-område og ikke mål 1-område

- andel af det vindyrkningsareal, der skal omstruktureres, hvortil der kan ydes støtte for indtægtstab i den periode, hvor vindyrkningsarealet endnu ikke er i produktion.

De således tildelte beløb har gjort det muligt at behandle et meget større antal hektar end forventet, hvilket beviser, at den gennemsnitlige støtte er tilstrækkelig.

For det andet produktionsår (2001/2002) har Kommissionen haft adgang til detaljerede oplysninger fra medlemsstaterne med opgørelser over særlige behov på grundlag af den indsats, der skal gøres i hvert vindyrkningsområde. Til de kriterier, der er anvendt for det foregående produktionsår, er føjet et nyt (vægtning: 20 %) for at tage hensyn til medlemsstaternes ønsker. I den sammenhæng bør det nævnes, at disse ønsker oversteg de til rådighed værende budgetmidler, dvs. 612 mio. EUR ud af et budget på 422 mio. EUR.

For de næste produktionsår vil medlemsstaterne, som er ansvarlige for gennemførelsen af omstruktureringsplanerne, naturligvis kunne udnytte de erfaringer, der er indhentet under denne nye ordning. Kommissionen vil tage hensyn til eventuelle forslag, som medlemsstaterne måtte fremsende på grundlag af denne erfaring, for at tilpasse tilskuddene til de reelle behov i kommende produktionsår.

(1) EFT L 233 af 31.8.2001.

(2) EFT L 179 af 14.7.1999.